Komisijos direktyva 1999/98/EB
1999 m. gruodžio 15 d.
derinanti su technikos pažanga Europos Parlamento ir Tarybos direktyvą 96/79/EB dėl motorinių transporto priemonių keleivių apsaugos nuo priekinio smūgio
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 98/91/EEB [2], ypač į jos 13 straipsnio 2 dalį,
atsižvelgdama į 1996 m. gruodžio 16 d. Europos Parlamento ir Tarybos direktyvą 96/79/EEB dėl motorinių transporto priemonių keleivių apsaugos nuo priekinio smūgio ir iš dalies pakeičianti Direktyvą 70/156/EEB [3],
kadangi:
(1) Direktyva 96/79/EB yra viena iš EB tipo patvirtinimo tvarkos, kuri buvo įdiegta Tarybos direktyva 70/156/EEB, atskirųjų direktyvų; kadangi dėl tos priežasties Direktyvoje 70/156/EEB dėl transporto priemonių sistemų, sudėtinių dalių ir atskirų techninių mazgų išdėstytos nuostatos yra taikytinos šiai direktyvai.
(2) Įgyvendindama Direktyvos 96/79/EB 4 straipsnio b punktą Komisija ketino persvarstyti tos direktyvos II priedo 7 papildymą, kad būtų atsižvelgta į su manekeno "Hybrid III" kulkšnimi darytus vertinimo bandymus, įskaitant su transporto priemone darytus bandymus.
(3) Šioje direktyvoje numatytoms priemonėms pritaria Direktyva 70/156/EEB įkurtas Derinimo su technine pažanga komitetas,
PRIĖMĖ ŠIĄ DIREKTYVĄ:
1 straipsnis
Direktyvos 96/79/EB II priedas iš dalies keičiamas pagal šios direktyvos priedą.
2 straipsnis
1. Nuo 2000 m. spalio 1 d. valstybės narės neturi teisės dėl su manekeno "Hybrid III" kulkšnies vertinimo bandymais susijusių priežasčių:
- atsisakyti naujų tipų transporto priemonėms suteikti EB tipo patvirtinimą,
- uždrausti registruoti, prekiauti ar naudoti transporto priemones,
jei manekeno "Hybrid III" kulkšnies vertinimo bandymai atitinka Direktyvos 96/79/EEB su pakeitimais, padarytais šia direktyva, reikalavimus.
2. Nuo 2001 m. balandžio 1 d. valstybės narės nebesuteikia transporto priemonės EB tipo patvirtinimo pagal Direktyvos 70/156/EEB 4 straipsnio nuostatas, jei jos neatitinka Direktyvos 96/79/EEB su pakeitimais, padarytais šia direktyva, reikalavimų.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 2000 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1999 m. gruodžio 15 d.